

Αθήνα, 17 Φεβρουαρίου 2025

**ΑΝΑΦΟΡΑ**

- προς τον Υπουργό Παιδείας, Θρησκευμάτων και Αθλητισμού

- προς τον Υπουργό Προστασίας του Πολίτη

**Θέμα: «Ίδρυση Γενικού Λυκείου στις Φυλακές Κορυδαλλού»**

Η Βουλευτής Ιωαννίνων της Νέας Αριστεράς, Μερόπη Τζούφη, καταθέτει ως αναφορά τα ψηφίσματα της Β’ ΕΛΜΕ Πειραιά και της Γενικής Συνέλευσης των Προέδρων των ΕΛΜΕ, καθώς και σχετική επιστολή κρατουμένων, όπου εκφράζεται η ανάγκη ίδρυσης Γενικού Λυκείου στις φυλακές Κορυδαλλού.

Το αίτημα, το οποίο έχει ήδη υπογραφεί από περισσότερους από 500 κρατούμενους, αναδεικνύει το θεμελιώδες δικαίωμα στην εκπαίδευση και την ανάγκη για θεσμική κατοχύρωση της πρόσβασης των κρατουμένων στη δευτεροβάθμια εκπαίδευση. Σύμφωνα με τα ψηφίσματα, οι κρατούμενοι που επιθυμούν να συνεχίσουν τις σπουδές τους στο Λύκειο έρχονται αντιμέτωποι με διοικητικά και νομικά εμπόδια, καθώς η σημερινή πρακτική των κατ’ ιδίαν διδαχθέντων δεν διασφαλίζει σταθερό και διαφανές πλαίσιο φοίτησης.

Λαμβάνοντας υπόψη ότι οι φυλακές Κορυδαλλού αποτελούν το μεγαλύτερο σωφρονιστικό κατάστημα της χώρας, με περισσότερους από 2.000 κρατούμενους, η ίδρυση Γενικού Λυκείου αποτελεί άμεση προτεραιότητα και μπορεί να υλοποιηθεί με τη συνεργασία των αρμόδιων υπουργείων. Ως εκ τούτου, τα αρμόδια Υπουργεία καλούνται να προχωρήσουν άμεσα στις απαραίτητες ενέργειες για την ίδρυση του σχολείου, αναγνωρίζοντας ότι η εκπαίδευση δεν μπορεί να είναι πολυτέλεια ούτε να εξαρτάται από γραφειοκρατικά εμπόδια.

Επισυνάπτονται τα ψηφίσματα και η επιστολή των κρατουμένων.

**Η καταθέτουσα βουλευτής**

**Τζούφη Μερόπη**